Brandweerwa bars deur mure in Centurion | Netwerk24
Deur News24 03 November 2019 10:15
Die brandweerwa is deur die muur tot binne in die motorhuis. Foto: Ntando Kubheka/Twitter
’n Brandweerwa van die Tshwane-nooddienste het Saterdagoggend in ’n huis in Centurion ingeploeg.
Charles Mabaso, adjunkhoof van die nooddienste, sê die bestuurder het op ’n gladde pad beheer oor die brandweerwa verloor.
Dit is eers deur ’n muur om die eiendom en het uiteindelik tot stilstand gekom nadat dit deur ’n motorhuis se muur gebars het.
Die motor in die motorhuis is toe onder die rommel en dakplate.
“Gelukkig is niemand in die huis beseer nie,” sê Mabaso.
Die bestuurder is lig beseer en na die Unitas-hospitaal geneem.
Die tipe brandweerwa kos tussen R1,8 miljoen en R2 miljoen.
Die Tshwane-metro gaan Maandag verdere ondersoek instel na die omstandighede wat tot die insident gelei het.
Die saak sal ook dan verder met die huiseienaar bespreek word. – News24
Meer oor: Pretoria | Centurion | Ongeluk